SHFMU "Zekeria Rexha" Gjakovë

**Shkolla fillore dhe e mesme e ulët “Zekeria Rexha”** është institucion arsimor në qytetin e Gjakovës, themeluar më 29 prill 1954.

## Historiku 
### Zanafilla në shtëpi private (1954–1955) 
Pas përfundimit të Luftës së Dytë Botërore, arsimi në shumë pjesë të Kosovës përballej me mungesë të institucioneve dhe me një nivel të lartë analfabetizmi. Për këtë arsye u ndërmorën iniciativa të ndryshme për hapjen e shkollave dhe për zhvillimin e arsimit në gjuhën shqipe.  

Sipas dokumenteve të Arkivit Komunal të Gjakovës, shkolla u themelua zyrtarisht si institucion arsimor në nëntor të vitit 1954. Megjithatë, në atë kohë nuk ekzistonte një objekt i posaçëm për shkollën, prandaj mësimi filloi në kushte të improvizuara. Procesi mësimor filloi më 1 shtator 1954 në shtëpinë private të Ahmet Begut.  

Kjo shtëpi u përshtat përkohësisht për zhvillimin e mësimit dhe u shndërrua në një hapësirë ku nxënësit mund të ndiqnin mësimet. Banorët e zonës dhe anëtarët e këshillit të shkollës kontribuan vullnetarisht për përgatitjen e ambienteve. Në vitin shkollor 1954/1955 shkolla kishte 567 nxënës, gjë që tregonte interesimin e madh të komunitetit për arsim. 

### Ndërtimi i objektit dhe konsolidimi (1956) 
Rritja e vazhdueshme e numrit të nxënësve bëri që mësimi në shtëpi private të mos ishte më i përshtatshëm. Për këtë arsye autoritetet lokale dhe komuniteti vendosën të ndërtojnë një objekt të ri shkollor. Në vitin 1955 filloi ndërtimi i objektit të ri të shkollës, i cili sot njihet si objekti i vjetër i shkollës. Ndërtimi u realizua me ndihmën e Kuvendit të Komunës së Gjakovës dhe me kontributin vullnetar të qytetarëve. Më 10 shtator 1956 nxënësit filluan për herë të parë mësimin në objektin e ri shkollor. Në atë kohë shkolla kishte 1.118 nxënës të ndarë në 29 paralele.  Stafi i shkollës përbëhej nga 12 mësues, një drejtor dhe një punëtor ndihmës. Në këtë periudhë shkolla funksiononte si shkollë fillore tetëvjeçare dhe mbante emrin “Vojo Llakçeviq”.
alt=Busti i Zekeria Rexhes që gjendet në hyrje të shkollës|parapamje|Busti i Zekeria Rexhës në oborrin e shkollës 

### Periudha e rezistencës dhe riemërtimi (vitet 1990) 
Vitet 1990 përbëjnë një periudhë të rëndësishme në historinë e shkollës dhe të arsimit shqiptar në Kosovë. Në këtë kohë arsimi në gjuhën shqipe u përball me presione dhe kufizime nga autoritetet e atëhershme. Në mars të vitit 1990 shkolla u trondit nga helmimi i një numri nxënësish dhe arsimtarësh në ambientet e saj. Ngjarja ndodhi më 27 dhe 29 mars dhe ishte pjesë e episodeve të njohura të helmimeve të nxënësve shqiptarë në Kosovë. Më 1 prill 1991 shkolla u shpall e pavarur nga sistemi arsimor i Serbisë dhe vazhdoi punën në kuadër të sistemit të arsimit shqiptar, në kushte të vështira dhe me sakrifica të mëdha nga mësimdhënësit dhe komuniteti. Në vitin 1992 Këshilli i Arsimtarëve vendosi të ndryshojë emrin e shkollës duke hequr emrin e mëparshëm ideologjik. Institucioni u riemërtua “Zekeria Rexha”, në nder të intelektualit dhe studiuesit shqiptar Zekeria Rexha. 

### Modernizimi dhe zgjerimi (2008–2010) 
Me rritjen e vazhdueshme të numrit të nxënësve gjatë viteve pas luftës në Kosovë, objekti i vjetër i shkollës nuk ishte më i mjaftueshëm për zhvillimin normal të mësimit. Në disa periudha numri i nxënësve e kalonte shifrën 2000, gjë që krijonte vështirësi në organizimin e procesit mësimor. Për këtë arsye u mor vendimi për ndërtimin e një objekti të ri shkollor. Në vitin 2008 u vendos guri themeltar për ndërtimin e objektit të ri të shkollës. Pas përfundimit të punimeve, në prill të vitit 2010 filloi zhvillimi i mësimit në objektin e ri modern, i cili ofronte kushte më të mira për nxënësit dhe mësimdhënësit. 

## Infrastruktura 
### Cikli i ulët (objekti i vjetër) 
Shkolla është e pajisur me dy ndërtesa kryesore mësimore, një sallë sportive dhe një oborr shkolle. Në  këto hapësira, nga parashkollori deri në klasën e nëntë, zhvillohet mësimi në gjithsej **40** klasa mësimore,  të cilat akomodojnë **67** paralele.  Ndërtesa e parë, në të cilën janë të vendosura parashkollori dhe klasat 1–5, shtrihet në dy kate. Përveç  klasave mësimore, ajo përmban edhe hapësira të specializuara si kabineti i teknologjisë, bibliotekë dhe  një klasë të dedikuar për nxënësit me nevoja të veçanta. Në këtë ndërtesë gjenden gjithashtu zyra e drejtorit, zyra e sekretarisë dhe hapësirat për stafin teknik.
alt=Biblioteka në ciklin e ulët të shkollës në SHFMU "Zekeria Rexha"|majtas|parapamje|Biblioteka e ciklit të ulët të shkollës 

### Cikli i lartë (objekti i ri) 
Ndërtesa e dytë, e cila shërben për klasat 6–9, është një objekt me tre kate që ofron një sërë  laboratorësh dhe hapësirash të specializuara për mësim. Këto përfshijnë kabinete të veçantë për  informatikë dhe teknologji, si dhe një laborator të përbashkët për biologji dhe kimi. Përveç kësaj, ka  hapësira të dedikuara për matematikë, muzikë dhe shkenca shoqërore. Kjo ndërtesë përmban gjithashtu  një laborator të printimit 3D, një sallë trajnimi që përdoret për mbledhjet e këshillit të nxënësve dhe për  zhvillimin profesional të mësimdhënësve, një kënd të trashëgimisë kulturore dhe një klasë për nxënësit  me nevoja të veçanta.  
alt=Korridori i shkollës "Zekeria Rexha"|parapamje|Korridori i shkollës  

Në kuadër të zhvillimit dhe përmirësimit të vazhdueshëm të kushteve për mësim dhe mbështetje të  nxënësve, në këtë ndërtesë së fundmi janë funksionalizuar edhe disa hapësira si biblioteka, kabineti i gjuhës shqipe dhe kabineti i fizikës, ndërsa si risi është shtuar edhe një dhomë e dedikuar për orientim  në karrierë, i cili synon të mbështesë nxënësit në informimin dhe planifikimin e rrugëtimit të tyre arsimor  dhe profesional.  Po ashtu, në këtë objekt ndodhen një ordinancë dentare, zyra e psikologut të shkollës, dhoma e stafit, zyra e koordinatorit, zyra e zëvendësdrejtorit dhe zyra e drejtorit, si dhe hapësirat për stafin teknik.  Shkolla gjithashtu posedon një sallë të madhe sportive, e cila përdoret për aktivitete sportive dhe për zhvillimin e lëndës së edukimit fizik. 
alt=Kjo salle është e pajisur me të gjitha mjetet e nevoijitshme për një shkollë. Ajo quhet Salla e sporteve në SHFMU Zekeria Rexha|parapamje|Salla e sporteve 

### Oborri i Shkollës  
Oborri i shkollës përbëhet nga një fushë futbolli me përmasa mesatare dhe një fushë shumëfunksionale  të përshtatshme për futboll, volejboll dhe basketboll. Infrastrukturat e jashtme përfshijnë hapësira të  gjelbra, ndriçim publik, një zonë parkimi, ulëse për nxënësit dhe vizitorët, si dhe kosha për mbeturina.  

### Panelet solare 
Në kuadër të përmirësimit të infrastrukturës dhe kushteve për mësim, shkolla ka qenë pjesë e projekteve për modernizimin e ambienteve shkollore. Ndër iniciativat më të rëndësishme është instalimi i paneleve solare në objektin e shkollës, i cili synon rritjen e efikasitetit energjetik dhe përdorimin e burimeve të ripërtërishme të energjisë në institucionet arsimore. 

## Stafi dhe nxënësit 
Shkolla aktualisht ka rreth 1,318 nxënës të shpërndarë në klasat nga e para deri në të nëntën. Numri i paraleleve sipas klasave është: shtatë paralele në klasën e parë, tetë në klasën e dytë, tetë në klasën e tretë, shtatë në klasën e katërt, shtatë në klasën e pestë, shtatë në klasën e gjashtë, tetë në klasën e shtatë, tetë në klasën e tetë dhe shtatë në klasën e nëntë. Numri mesatar i nxënësve në një klasë varion nga 20 deri në 22 nxënës.
alt=Kupat dhe mirënjohjet e shkollës Zekeria Rexha|parapamje|Kupat dhe mirënjohjet e shkollës 

### Integrimi dhe zhvillimi 
Shkolla ka realizuar edhe projekte edukative që synojnë zhvillimin e aftësive praktike dhe integrimin e teknologjisë në procesin mësimor. Këto projekte përfshijnë përdorimin e mjeteve bashkëkohore didaktike, aktivitete praktike në fushën e teknologjisë dhe projekte që lidhen me mbrojtjen e mjedisit dhe zhvillimin e qëndrueshëm.  

Në kuadër të përmirësimit të infrastrukturës dhe kushteve për mësim, shkolla ka qenë pjesë e projekteve për modernizimin e ambienteve shkollore. Përveç kësaj, shkolla zhvillon rregullisht aktivitete dhe iniciativa që kontribuojnë në përmirësimin e jetës shkollore dhe në zhvillimin gjithëpërfshirës të nxënësve, duke luajtur një rol të rëndësishëm në edukimin dhe formimin e gjeneratave të reja në komunën e Gjakovës.

## Programi mësimor 
Programi mësimor zhvillohet në përputhje me kurrikulën e arsimit parauniversitar të Republikës së Kosovës dhe udhëzimet e Ministria e Arsimit, Shkencës, Teknologjisë dhe Inovacionit. Procesi mësimor përfshin arsimin fillor dhe arsimin e mesëm të ulët, duke mbuluar klasat nga niveli fillor deri në klasën e nëntë.  

Në kuadër të programit mësimor, nxënësit ndjekin lëndë të ndryshme si gjuhë dhe letërsi shqipe, matematikë, shkenca natyrore, histori, gjeografi, gjuhë të huaja, edukatë qytetare, teknologji informative dhe komunikim, muzikë, art figurativ dhe edukatë fizike. Programi synon zhvillimin e njohurive akademike, aftësive praktike dhe kompetencave sociale të nxënësve, në përputhje me modelin e kurrikulës së bazuar në kompetenca.  

### Aktivitete jashtëkurrikulare 
Përveç mësimit të rregullt, shkolla organizon edhe aktivitete jashtëkurrikulare, projekte edukative, vizita studimore dhe aktivitete kulturore e sportive, të cilat kontribuojnë në zhvillimin e aftësive kreative, bashkëpunuese dhe sociale të nxënësve. Përmes këtyre aktiviteteve synohet që nxënësit të përfitojnë përvoja praktike dhe të lidhin njohuritë teorike me situata të jetës reale.  

### Shërbime mbështetëse pedagogjike dhe psikologjike 
Në kuadër të përfshirjes dhe mbështetjes së nxënësve, shkolla ofron edhe shërbime mbështetëse pedagogjike dhe psikologjike. Këtu përfshihet angazhimi i psikologut të shkollës dhe i mësuesve ndihmës, të cilët punojnë me nxënësit me nevoja të veçanta arsimore, duke ndihmuar në integrimin e tyre në procesin mësimor dhe në zhvillimin e plotë të potencialit të tyre. Programi mësimor mbështetet nga një staf profesional i mësimdhënësve dhe nga strukturat pedagogjike të shkollës, të cilat punojnë për krijimin e një mjedisi të përshtatshëm për mësim, zhvillim personal dhe arritje akademike të nxënësve. 

## Aktivitetet dhe klubet 
### Klubet dhe vizitat 
Në kuadër të zhvillimit të gjithanshëm të nxënësve, në shkollë organizohen një sërë aktivitetesh jashtëmësimore dhe aktivitete ekstrakurrikulare që synojnë zhvillimin e aftësive intelektuale, kreative, sociale dhe sportive të nxënësve. Në këto aktivitete përfshihen klube të ndryshme të cilat funksionojnë gjatë vitit shkollor dhe organizojnë projekte, punëtori, prezantime dhe gara. Ndër klubet që veprojnë në shkollë janë: Klubi i Trashëgimisë, Klubi i Fizikës, Klubi i Matematikës, Klubi i Gjelbër, Klubi i Teknologjisë, Klubi i Gjuhës Shqipe, Klubi për Orientim në Karrierë dhe Klubi i Sportit.
alt=Këndi i krijuar nga klubi i "Trashëgimisë kulturore"|parapamje|Këndi i krijuar nga klubi i "Trashëgimisë kulturore"  

Përmes këtyre klubeve nxënësit kanë mundësi të zhvillojnë interesat e tyre në fusha të ndryshme dhe të përfshihen në aktivitete praktike dhe bashkëpunuese. Në kuadër të aktiviteteve të klubeve realizohen projekte edukative, punëtori tematike, prezantime shkencore dhe aktivitete praktike që ndihmojnë nxënësit të zhvillojnë aftësitë e tyre në shkencë, teknologji, gjuhë dhe fusha të tjera të dijes.  

Përveç kësaj, organizohen edhe vizita edukative, aktivitete ndërgjegjësuese për mjedisin, projekte për mbrojtjen e natyrës dhe iniciativa të ndryshme komunitare që synojnë zhvillimin e përgjegjësisë qytetare te nxënësit 

### Aktivitete kulturore dhe artistike 
Përveç klubeve, në shkollë funksionojnë edhe kori i shkollës dhe orkestra e shkollës, të cilat marrin pjesë në aktivitete kulturore dhe artistike, duke kontribuar në zhvillimin e talentit muzikor të nxënësve dhe në pasurimin e jetës kulturore të shkollës. Shkolla gjithashtu organizon aktivitete sportive dhe merr pjesë në gara dhe programe të ndryshme sportive në nivel lokal dhe komunal, duke nxitur bashkëpunimin, frymën garuese dhe zhvillimin fizik të nxënësve.  

### Vizitat edukative 
Përveç kësaj, organizohen edhe vizita edukative, aktivitete ndërgjegjësuese për mjedisin, projekte për mbrojtjen e natyrës dhe iniciativa të ndryshme komunitare që synojnë zhvillimin e përgjegjësisë qytetare te nxënësit. Një rol të rëndësishëm në jetën shkollore ka edhe Këshilli i Nxënësve, i cili ka për qëllim përfaqësimin dhe fuqizimin e zërit të nxënësve në shkollë. Ai shërben si urë bashkëpunimi ndërmjet nxënësve, mësimdhënësve dhe menaxhmentit të shkollës, duke kontribuar në organizimin dhe mbështetjen e aktiviteteve, projekteve dhe nismave të ndryshme. 

## Shih edhe 
* Arsimi në Kosovë
* Arsimi në Gjakovë
* MASHT

## Referime